Broj: 711-I-2246-M-413/22-02-24

Zagreb, 21. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Ivone Matačić,** **vršiteljice dužnosti ravnatelja Županijske uprave za ceste Požeško-slavonske županije**,za davanjem mišljenja Povjerenstva, na 191. sjednici održanoj dana 21. listopada 2022.g. daje sljedeće:

**MIŠLJENJE**

1. **Obveznica Ivona Matačić, vršiteljica dužnosti ravnatelja Županijske uprave za ceste Požeško-slavonske županije može dovršiti započete poslove nadzora građenja po ugovorenim radovima na kojima je radila kao viši stručni suradnik za građenje, redovito održavanje i zaštitu županijskih i lokalnih cesta, sukladno sklopljenom ugovoru o radu s navedenom ustanovom.**
2. **Obveznici Ivoni Matačić se ukazuje da ne može u sklopu dužnosti vršiteljice dužnosti ravnateljice Županijske uprave za ceste Požeško-slavonske županije vršiti stručni nadzor nad poslovima koje osobno obavlja kao viša stručna suradnica.**

Obrazloženje

Zahtjev za davanjem mišljenja Povjerenstva podnijela je obveznica Ivona Matačić, vršiteljica dužnosti ravnatelja Županijske uprave za ceste Požeško-slavonske županije. U Povjerenstvu zahtjev je zaprimljen 20. listopada 2022. pod poslovnim brojem 711-U-8409-M-413/22-01/1 povodom kojeg se vodi predmet broj M-413/22.

Člankom 3. stavkom 1. podstavkom 62. ZSSI-a propisano je da su ravnatelji županijskih uprava za ceste obveznici u smislu navedenog Zakona.

Uvidom u registar obveznika kojeg ustrojava i vodi Povjerenstvo utvrđeno je da je Ivona Matačić vršiteljica dužnosti ravnatelja Županijske uprave za ceste od 13. rujna 2022., slijedom čega je ista obvezna postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi je dana 13. rujna 2022. g. na sjednici Upravnog vijeća Županijske uprave za ceste Požeško-slavonske županije imenovana za vršiteljicu dužnosti navedene ustanove. Nadalje, navela je da je u Županijskoj upravi za ceste Požeško-slavonske županije zaposlena na neodređeno vrijeme na radnom mjestu viši stručni suradnik za građenje, redovito održavanje i zaštitu županijskih i lokalnih cesta, pri čemu je obavljala poslove stručnog nadzora građenja po ugovorenim radovima. Zaključno, postavila je upit, s obzirom da pojedini predmeti na kojima je radila nisu dovršeni, a ustanova nema dovoljan broj zaposlenika koji bi mogli dovršiti predmetne postupke provodeći posao stručnog nadzora građenja, smije li započete postupke dovršiti te može li i dalje obavljati poslove stručnog nadzora po predmetima, a sve s obzirom na funkciju koju trenutno obavlja.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 9. stavkom 2. ZSSI-a propisano je da će se obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes.

Povjerenstvo ističe da sukladno odredbama ZSSI-a obveznica Ivona Matačić, vršiteljica dužnosti ravnatelja Županijske uprave za ceste Požeško-slavonske županije, može dovršiti poslove nadzora građenja po ugovorenim radovima na kojim je radila kao viši stručni suradnik za građenje, redovito održavanje i zaštitu županijskih i lokalnih cesta, sukladno sklopljenom ugovoru o radu, međutim, istoj se ukazuje da ne može u sklopu dužnosti ravnateljice Županijske uprave za ceste Požeško-slavonske županiji vršiti stručni nadzor nad poslovima koje osobno obavlja kao viša stručna suradnica.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Ivona Matačić, elektroničkom dostavom
2. Objava na internetskoj stranici Povjerenstva
3. Pismohrana